CBG วิ่งแรง 12% หลังประกาศงบฯปีเกินคาด ฟากไตรมาส 4 ฟันกำไร 500 ลบ.
CBG วิ่งแรง 12% หลังประกาศงบฯปีสูงเกินคาด ฟากไตรมาส 4 ฟันกำไร 500 ลบ. ล่าสุด ณ เวลา 10.27 น. อยู่ที่ระดับ 48.50 บาท ปรับตัวขึ้น 5.25 บาท หรือ 12.14% ด้วยมูลค่าซื้อขาย 359.33 ล้านบาท
21 ก.พ. 2562

ผู้สื่อข่าวรายงานว่า ราคาหุ้นบริษัท คาราบาวกรุ๊ป จำกัด (มหาชน) หรือ CBG ล่าสุด ณ เวลา 10.27 น. อยู่ที่ระดับ 48.50 บาท ปรับตัวขึ้น 5.25 บาท หรือ 12.14% ด้วยมูลค่าซื้อขาย 359.33 ล้านบาท

โดยราคาหุ้น CBG ปรับตัวขึ้นอย่างมีนัยสำคัญหลังจากบริษัทประกาศผลการดำเนินงานปี 2561 ออกมาที่ 1,159 ล้านบาท ลดลง 7% จากปีก่อนมีกำไรสุทธิ 1.25 พันล้านบาท ซึ่งถือว่าดีกว่าที่ตลาดคาดการณ์เอาไว้เนื่องจากงวด 9 เดือนผลประกอบการของบริษัทอยู่ที่เพียง 645.72 ล้านบาท จึงส่งผลให้ก่อนหน้านี้มีการคาดการณ์ว่ากำไรทั้งปีจะยังอยู่ในระดับต่ำ
ทั้งนี้ ผลประกอบการทั้งปีที่ยังทรงตัวในระดับสูงเนื่องจากในไตรมาส 4/2561 กำไรปกติสูงถึง 513 ล้านบาท นอกจากนี้ บริษัทยังประกาศปันผลงวดดำเนินงานวันที่ 1 ม.ค. 2561 ถึงวันที่ 31 ธ.ค. 2561 เป็นเงินสด 0.60 บาทต่อหุ้น กำหนดขึ้นเครื่องหมาย XD วันที่ 6 มี.ค.2562 และกำหนดจ่ายเงินปันผลวันที่ 10 พ.ค.2562
 